text: Kritik af åbenhed 
  11 september 2012 kl. 07.04
  Forældre i Kolding kan snart læse på Nettet om børn i en bestemt daginstitution mistrives. Det vil skræmme forældre væk.
  Det mener blandt andre leder af daginstitutionen Kastaniegården, Dorte Jørgensen, på baggrund af, at alle daginstitutioner i Kolding inden længe skal lave åbne kvalitetsrapporter. Det skriver JydskeVestkysten.
  
  Vil fravælge 
  Her skal alle kunne læse, blandt andet hvor mange underretninger til socialforvaltningen, der er lavet i børnehaven, og hvor mange sårbare børn, der går i børnehaven.
  - Jeg kan frygte, at forældre vælger nogle institutioner fra på baggrund af de tal. Men det er ærgerligt, hvis de fravælger på grund af det. De tal viser bare en bid af noget større, og billedet kan skifte meget fra år til år, siger Dorte Jørgensen.
  
  Gode for borgerne 
  Børnechef i Kolding Kommune, Merete Vestergaard, ser dog ikke noget problem i de nye åbne kvalitetsrapporter.
  - Her har vi nogle sammenlignelige tal, og tanken er, at borgerne skal vælge selv. Det svarer til, at skolerne allerede offentliggør deres kvalitetsrapporter, hvor man blandt andet kan se børnenes karakterer, siger hun.
  